ყაზანიანი

ყაზანიანი — მთა საქართველოში, საგარეჯოს მუნიციპალიტეტში, სიმაღლე 945 მეტრი. მთა გამოირჩევა პარაგლაიდინგისთვის მოსახერხებელი რელიეფით და აქტიურად გამოიყენება ამ მიზნით. ყაზანიანის მთასთან აშენებულია ქვემო სამგორის მაგისტრალური არხების (მარცხენა და მარჯვენა მაგისტრალური არხები) სათავე ნაგებობები. ეს არხები გათვალისწინებული იყო 43000 ჰა სასოფლო-სამეურნეო მიწის მოსარწყავად.

 ეტიმოლოგია 
პატარძეულის კოლორიტი, ისტორიკოსი ალექსანდრე ელერდაშვილი, აღწერს ლეგენდად ქცეულ ბრძოლას ქართველ ქალებსა და მონღოლებს შორის. მონღოლთა იმპერიის დაქუცმაცების შემდეგ გარე კახეთში გაძლიერებულა ყაზან-ყაენი, რომელსაც რეზიდენცია მდინარე ივრის პირას მდებარე მთაზე ჰქონია, რომელსაც ამის გამო ყაზანიანს უწოდებდნენ და იქიდან უწევდა ახლომდებარე სოფლების აწიოკება-განადგურებას კონტროლს. კაცებიდან დაცლილი სოფლიდან ქალების წაყვანა მოუსურვებიათ მეომრების გასართობად, თუმცა სოფლის ქალებს ვინმე სალომეს მეთაურობით შეთქმულთა რაზმი ჩამოუყალიბებიათ, მონღოლები ტყეში შეუტყუებიათ და ერთიანად ამოუწყვეტიათ.იოსებ სიბოშვილი - გარეჯის მადლით მოსილნი, გვ. 15

რესურსები ინტერნეტში
 პარაგლაიდინგი საგარეჯოში - ყაზანიანის მთა

სქოლიო

კატეგორია:კახეთის მხარის მთები